Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov - Právny rámec pre mobilné televízne siete a služby: Osvedčené postupy pre schvaľovanie – Model EÚ /* KOM/2008/0845 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 10.12.2008 KOM(2008) 845 v konečnom znení OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Právny rámec pre mobilné televízne siete a služby: Osvedčené postupy pre schvaľovanie – model EÚ OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Právny rámec pre mobilné televízne siete a služby:Osvedčené postupy pre schvaľovanie – model EÚ 1. SÚVISLOSTI A ÚčEL Po silnej politickej výzve obsiahnutej v oznámení Komisie z 18. júla 2007 „ Posilnenie vnútorného trhu so službami mobilnej televízie “[1] sa v tomto oznámení uvádzajú niektoré príklady osvedčených postupov regulačných orgánov členských štátov vo vzťahu k mobilným televíznym sieťam a službám. Hoci rozhodnutie o postupoch pre udeľovanie povolení/licencií zostáva na členských štátoch a príslušných regulačných orgánoch, Komisia chce podporiť zavedenie mobilnej televízie v EÚ i na celom svete poskytnutím pokynov na vhodné regulačné postupy pri schvaľovaní takýchto služieb. To predstavuje ďalší krok v stratégii Komisie týkajúcej sa mobilnej televízie v Európskej únii. Mobilná televízia je nová platforma služieb na prenášanie audiovizuálneho obsahu – a súvisiacich interaktívnych služieb, najmä v spojení so službami 3G – na mobilné zariadenie[2]. V oznámení z roku 2007 sa naznačili hlavné prvky európskej stratégie pre mobilnú televíziu zamerané na uľahčenie nástupu týchto inovatívnych služieb v celej únii. Jedným z kľúčových prvkov je regulačné prostredie. Právna istota je nesmierne dôležitá pre prevádzkovateľov, ktorí sa chystajú na investičné rozhodnutia, najmä v súvislosti s novými inovatívnymi technológiami ako mobilná televízia. Prví investori potrebujú najmä ubezpečenie, že sa v neskoršom štádiu nestanú objektom nepredvídaných obmedzení. Medzi ďalšie prvky stratégie EÚ patria uznanie DVB-H ako normy pre pozemnú mobilnú televíziu v Európe (DVB-H bola pridaná na zoznam oficiálnych noriem Európskej únie 17. marca 2008[3]) a výzva na pridelenie frekvencií službám mobilnej televízie v pásme UHF[4], najmä pri príležitosti prerozdelenia tohto pásma v kontexte digitálnej dividendy[5]. Na druhej strane musí ešte sektor rozptýliť obavy súvisiace s interoperabilitou a útvary Komisie budú pozorne sledovať vývoj a posúdia potrebu politickej iniciatívy. Navyše, a nakoľko úspech mobilnej televízie do veľkej miery závisí od dostupnosti obsahu, v novej smernici o audiovizuálnych mediálnych službách[6] sa upravujú pravidlá o audiovizuálnom obsahu v súlade s vývojom európskej audiovizuálnej scény a zabezpečuje sa platformovo neutrálne prepojenie medzi vysielaním – vrátane mobilného vysielania – a audiovizuálnymi mediálnymi službami na požiadanie. Keď Komisia spustila svoju iniciatívu týkajúcu sa mobilnej televízie, problémami regulácie sa začali zaoberať len niektoré členské štáty. Pri prvej akcii sa útvary Komisie zamerali na vyjasnenie existujúceho regulačného prostredia EÚ pomocou štúdie, ktorú pre Komisiu vypracovali nezávislí konzultanti. Informácie, ktoré validovali výbory národných expertov vytvorené v súlade s rámcom elektronických komunikácií[7], sa pravidelne aktualizujú a uverejňujú na internetových stránkach Komisie[8]. Počas zhromažďovania podkladov sa ukázalo, že spôsob, akým sa k mobilnej televízii pristupovalo vo vnútroštátnom práve, vykazuje vysoký stupeň variability . Po vyjasnení situácie v oblasti regulácie Komisia vo svojom oznámení z roku 2007 vyzvala členské štáty, aby vytvorili priaznivé regulačné prostredie na poskytovanie služieb mobilnej televízie a skoordinovali sa navzájom s cieľom vymieňať si osvedčené postupy pre režimy schvaľovania. Okrem toho si predsavzala, že poskytne usmernenie pri vytváraní súdržného rámca režimov schvaľovania pre celú EÚ tým, že určí osvedčené postupy v EÚ a podporí ich prijatie členskými štátmi. Toto potvrdila rada pre telekomunikácie v novembri 2007 svojimi závermi o mobilnej televízii, v ktorých vyzvala Komisiu aby sa neobmedzovala na jednoduché zbieranie informácií a aby „určila osvedčené postupy, pokiaľ ide o režimy schvaľovania v celej EÚ, a podporila formou vhodných usmernení ich systematické zavádzanie členskými štátmi.“ [9] Vo februári 2008 bola v kontexte príprav týchto usmernení zorganizovaná konzultácia so zúčastnenými stranami. Jej súčasťou bola pracovná konferencia Komisie zorganizovaná v rámci sektoru, ktorej účastníkov vyzvali na zaslanie písomných príspevkov. Na túto výzvu zareagovali dve veľké sektorové združenia[10] a niekoľko individuálnych spoločností. Navyše tento problém sa prezentoval a diskutovalo sa o ňom na niekoľkých stretnutiach so zástupcami členských štátov v rámci komunikačného výboru a jeho podvýboru zloženého z odborníkov na vysielanie (CBISS). Mobilná televízia tvorí jadro konvergencie. To znamená, že na úrovni EÚ podlieha mobilná televízia dvom sadám pravidiel: takým, ktoré upravujú prenos, a pravidlám týkajúcim sa obsahu, čiže rámcu elektronickej komunikácie vrátane aspektov politiky spektra a novej smernici o audiovizuálnych mediálnych službách. Toto oznámenie sa zaoberá modelmi schvaľovania na vnútroštátnej úrovni len z hľadiska národných regulačných režimov týkajúcich sa elektronickej komunikácie a nedotýka sa licencií obsahu. Sumarizuje hlavné výsledky zhromažďovania podkladov a uvádza príklady osvedčených postupov s prihliadnutím na hlavné prvky režimov schvaľovania pre mobilnú televíziu. Má to poslúžiť ako základ pre ďalšiu diskusiu a výmenu osvedčených postupov medzi vnútroštátnymi orgánmi. 2. SCHVAľOVANIE MOBILNÝCH TELEVÍZNYCH SIETÍ A SLUžIEB V CELEJ EÚ: HLAVNÉ MODELY A OSVEDčENÉ POSTUPY Prístup regulačných orgánov k schvaľovaniu mobilných televíznych sietí a služieb v celej EÚ je značne rôznorodý . V niekoľkých členských štátoch by sa všeobecný režim, ktorý sa uplatňuje na vysielanie, implicitne alebo explicitne rozšíril na vysielanie mobilnej televízie. V niektorých ďalších členských štátoch neexistujú žiadne konkrétne predpisy, alebo sa o regulačnom rámci pre tieto nové služby stále diskutuje. Zatiaľ je málo skúseností so službami vysielania využívajúcimi výlučne mobilný prenos. Ako sa už konštatovalo, je nesmierne dôležité vyhnúť sa právnemu vákuu alebo situáciám charakterizovaným vysokou mierou regulačnej neistoty na vnútroštátnej úrovni, ktoré by odradili investorov a potenciálnych prevádzkovateľov mobilnej televízie na vnútornom trhu. Rozdiely medzi vnútroštátnymi režimami samy osebe nebránia úspešnému spusteniu služieb mobilnej televízie, pretože môže nastať situácia, v ktorej regulačné orgány potrebujú reagovať na vnútroštátne alebo dokonca miestne špecifiká. Mobilná televízia je však bezdrôtová služba a ako taká má potenciál získať v budúcnosti cezhraničný rozmer. Z tohto hľadiska by režimy schvaľovania služieb mobilnej televízie mali brať do úvahy rozmer vnútorného trhu . Cieľom by malo byť úsilie o zabezpečenie rovnocenných podmienok , ktoré umožnia rôznym subjektom vyrovnanú hospodársku súťaž. Súlad regulačných prístupov v celej EÚ je potrebný s cieľom objasniť príslušné právne predpisy a vytvoriť regulačné prostredie, ktorým sa bude napomáhať inováciám a investíciám. Regulácia mobilnej televízie je sťažená nedostatkom spektra a potrebou uľahčiť vstup na trh všetkým subjektom - tým, ktorí prichádzajú z oblasti vysielania, aj tým z oblasti telekomunikácií. V hodnotovom reťazci mobilnej televízie sa kombinuje niekoľko vrstiev, od prevádzky siete cez prevádzku servisnej platformy a poskytovanie obsahu až po distribučnú sieť. V súčasnosti je najbežnejšou praxou prideliť spektrum prevádzkovateľovi platformy alebo zriedkavejšie prevádzkovateľovi siete. V takom prípade môže prevádzkovateľ siete v praxi sám vystupovať aj ako prevádzkovateľ platformy, alebo túto činnosť prenesie na subdodávateľa.[11] Regulačné modely sa vytvárajú práve okolo tohto režimu schvaľovania – vymedzovaním práv a povinností prevádzkovateľov s udelenou licenciou. V súčasnosti pre trh mobilnej televízie v Európe možno určiť tieto tri hlavné regulačné modely : Jeden model vychádza z rozšírenia pravidiel pre existujúcu digitálnu pozemnú televíziu (DPT) na nové služby, či už explicitným, alebo implicitným spôsobom (napr. Taliansko, Spojené kráľovstvo). Aj keď tento model prináša výhody jednoduchosti a rýchlej uplatniteľnosti, vo vnútroštátnom práve by mal existovať špecifický režim pre mobilnú televíziu. Po počiatočnom období by sa mohlo jednoduché rozšírenie pravidiel platných pre DPT ukázať ako nedostatočné a/alebo neadekvátne. Druhým modelom je „jednoduchý veľkoobchodný model“ . Keďže sa regulácia sústreďuje na veľkoobchodného prevádzkovateľa, ktorý zohráva kľúčovú úlohu pri správe siete, akvizícii spektra, získavaní licencií a prípadne aj pri zhromažďovaní obsahu, môže to viesť k zablokovaniu, ako k tomu došlo v prípade Fínska, ak poskytovateľov obsahu nič nemotivuje na to, aby obsah sprístupnili. Prevádzkovateľ siete tiež potrebuje uplatňovať spravodlivé, primerané a nediskriminačné podmienky voči poskytovateľom služieb mobilnej televízie, ktorí využívajú jeho sieť. Navyše „jednoduchý veľkoobchodný model“, pri ktorom sa spektrum pridelí jedinému prevádzkovateľovi, môže vyvolať obavy aj v súvislosti so smernicou o hospodárskej súťaži[12], najmä ak sa k prideleniu spektra prikročí bez otvoreného a spravodlivého postupu v rámci nediskriminačných pravidiel[13]. Pri treťom modeli, „integrovanom prístupe“ , všetky subjekty v hodnotovom reťazci mobilnej televízie vrátane poskytovateľov obsahu musia dospieť k zhode o službách predtým, než sa udelí povolenie (napr. Rakúsko)[14]. Tento regulačný model predstavuje výhodu odstránenia možnosti zablokovania v hodnotovom reťazci . Vertikálna integrácia medzi subjektmi sa dosahuje dvoma spôsobmi. Po prvé, jedným z kritérií výberu prevádzkovateľa siete/platformy je uzavretie zmlúv so zhromažďovateľmi programov a/alebo vysielateľmi, ktorým sa zaistí fungujúci obchodný model.Po druhé, poskytovatelia obsahu potrebujú riadnu licenciu na digitálnu televíziu, ktorá sa poskytne po predložení dôkazu o uzavretí zmlúv s prevádzkovateľom multiplexu. V prípade tohto modelu sa dá zabezpečiť časové skoordinovanie začatia komerčnej prevádzky všetkých subjektov v hodnotovom reťazci za predpokladu, že stanovené pravidlá sú jednotné. Preto sa „integrovaný prístup“ javí ako obzvlášť vhodný na zaručenie úspešného spustenia služby mobilnej televízie . Odporúčanie osvedčeného postupu: Každý nový režim schvaľovania pre mobilnú televíziu v rámci vnútroštátneho práva by mal smerovať k zainteresovaniu rôznych subjektov v hodnotovom reťazci a zároveň zabezpečovať súlad s komunitárnymi i vnútroštátnymi pravidlami hospodárskej súťaže. 3. URčENIE OSVEDčENÝCH POSTUPOV V REGULAčNEJ PRAXI NA RÔZNYCH ÚROVNIACH REGULAčNÉHO REžIMU Pre určenie osvedčených postupov pre mobilnú televíziu je dôležité vymedziť hlavné prvky regulačného režimu, ktoré je potrebné zohľadňovať. Na tieto účely sa určili tieto zoskupenia: 1. Všeobecný rámec 2. Režimy schvaľovania 3. Postupy udeľovania povolení 4. Špecifické aspekty. Tento koncepčný rámec sa predebatoval s členskými štátmi a so zástupcami sektora vo februári 2008. Tieto prvky sa potom posúdili s prihliadnutím na ciele regulácie z perspektívy EÚ . Ako sa uvádza v oznámení z roku 2007, hlavným cieľom regulácie by mal byť ľahký regulačný režim, umožňujúci spustenie služieb mobilnej televízie bez zbytočných prekážok a zdržaní. Trhovým subjektom by sa nemali ukladať zbytočné povinnosti. Súčasne by regulácia mala klásť minimálne požiadavky na zabezpečenie efektívneho využívania frekvencií. 3.1. Všeobecný rámec V krajinách, v ktorých sa prijmú špecifické právne predpisy, ale aj v tých, kde sa zatiaľ na túto novú platformu služieb uplatňujú existujúce pravidlá pre vysielanie, by hlavnou charakteristikou všeobecného regulačného rámca pre mobilnú televíziu mali byť jasnosť, transparentnosť a efektívnosť postupov. Dôležitým faktorom je aj včasný legislatívny proces . Ak je potrebné reguláciu doplniť vykonávacími opatreniami, odporúča sa, aby sa tieto opatrenia prijali bezodkladne. Spustenie služieb mobilnej televízie by sa nemalo odďaľovať z dôvodov oneskoreného prijatia príslušných právnych predpisov alebo vykonávacích nariadení. Treba mať na pamäti aj to, že subjekty v hodnotovom reťazci mobilnej televízie pochádzajú z rôznych sektorov hospodárstva. Preto je dôležité, aby sa postup schvaľovania pre túto novú platformu služieb neobmedzoval na jednu kategóriu subjektov, ale bol otvorený pre všetky hospodárske subjekty, ktoré sú schopné splniť minimálne potrebné požiadavky. Odporúčanie osvedčeného postupu: Postupy schvaľovania by mali byť otvorené pre všetky trhové subjekty, aby sa zabezpečili rovnocenné podmienky pre rôzne subjekty v hodnotovom reťazci mobilnej televízie. 3.1.1. Mechanizmus verejnej konzultácie Keďže hospodárske subjekty z oblasti mobilnej televízie môžu mať protichodné záujmy, regulácia mobilnej televízie musí zohľadňovať ich rôzne obavy. Existencia mechanizmov verejných konzultácií pred prijatím akýchkoľvek špecifických regulačných opatrení alebo v kontexte preskúmania existujúcich pravidiel môže uľahčiť prispôsobenie regulácie potrebám trhu a zabezpečiť plnenie nových ustanovení trhovými subjektmi. Odporúčanie osvedčeného postupu: Verejné konzultácie s občanmi a všetkými zúčastnenými stranami, týkajúce sa, okrem iného, zavádzania mobilnej televízie, využívania digitálnej dividendy na služby mobilnej televízie a modelov financovania, by sa mali organizovať systematicky, súbežne s komerčnými pokusmi. 3.1.2. Pravidelné oznamovania a preskúmanie Regulačné opatrenie týkajúce sa služieb mobilnej televízie musí byť nielen jasné a transparentné, ale aj flexibilné a pozorne prispôsobené novému vývoju v inovatívnom, rýchlo sa meniacom technologickom prostredí. V spojení s pravidelnými informáciami verejných orgánov o vývoji na trhu je ustanovenie o revíznej doložke, stanovené vo francúzskom režime, z tohto hľadiska pozitívne. Prirodzene, každé takéto preskúmanie, ktoré by mohlo vyplynúť zo správ o trhu, by malo dosiahnuť dobrú vyváženosť medzi tempom technologických a trhových zmien a potrebou zabezpečiť právnu istotu pre trhové subjekty . Odporúčanie osvedčeného postupu: Verejné orgány by mali pravidelne informovať o vývoji na trhu a zároveň predkladať vhodné návrhy na úpravu existujúcich pravidiel. 3.2. Režimy schvaľovania 3.2.1 Jasné vzťahy medzi uplatniteľnými pravidlami Režimy schvaľovania sú kľúčovým prvkom regulačného prostredia mobilnej televízie. V dôsledku „konvergentnej“ povahy mobilnej televízie je potrebné určiť konkrétne práva a povinnosti prevádzkovateľov ako prevádzkovateľov elektronických komunikácií a poskytovateľov služieb vysielania. Z tohto hľadiska je dôležité, aby bol jasne vymedzený vzťah medzi aspektmi elektronických komunikácií, spektra a obsahu s cieľom vyhnúť sa regulačnej nejednoznačnosti alebo prekrývaniu. Odporúčanie osvedčeného postupu: Vzťah medzi pravidlami týkajúcimi sa elektronických komunikácií, spektra a obsahu by mal byť jasne vymedzený, aby sa podporil jasný a transparentný režim schvaľovania. 3.2.2. „Vybavovanie na jednom mieste“ Vo väčšine členských štátov udeľovanie povolení na mobilnú televíziu patrí v dôsledku oddelenia aspektu elektronických komunikácií a mediálneho aspektu do kompetencie viacerých orgánov – ministerstva a/alebo nezávislého regulačného orgánu. Či už je regulačný systém integrovaný, alebo nie je, je dôležité, aby sa vytvorilo jasné a súdržné rozdelenie zodpovednosti . „ Vybavovanie na jednom mieste “, pri ktorom prevádzkovatelia majú jediné kontaktné miesto, na ktorom sa sústreďujú rozličné typy povolení, väčšina trhových subjektov považuje za osvedčený postup, za predpokladu, že sa rešpektujú zásady pluralizmu a kultúrnej rozmanitosti. Výhoda tohto postupu vyplýva z administratívneho zjednodušenia a časovej koordinácie v prípadoch, keď sú potrebné viaceré povolenia. Odporúčanie osvedčeného postupu: Vnútroštátny režim pre mobilnú televíziu by mal zabezpečiť prístup typu „vybavovanie na jednom mieste“, alebo aspoň obmedziť na minimum počet verejných subjektov pri rozhodovaní o schválení prevádzky mobilnej televízie. V členských štátoch s nižšou než národnou úrovňou schvaľovania by sa mal uplatňovať podobný alebo koordinovaný postup vo všetkých federálnych/regionálnych orgánoch. „Vybavovanie na jednom mieste“ je obzvlášť dôležité v prípade, ak sa vyžadujú viaceré povolenia. 3.3. Postupy udeľovania povolení Čas je kľúčový faktor pre EÚ ako celok z hľadiska konkurencieschopnosti na globálnom trhu. Kľúčom k úspešnému spusteniu mobilnej televízie vo všetkých členských štátoch je jasný plán postupu udeľovania povolení, ktorý je verejný, transparentný a vopred definovaný . Odporúčanie osvedčeného postupu: Jasný plán postupu udeľovania povolení by sa mal oznámiť najneskôr na začiatku komerčných skúšok služieb mobilnej televízie. 3.3.1. Typy a kritériá udeľovania povolení „Aukcie“ a „súťaže krásy“ sú dva alternatívne spôsoby, akými môžu vnútroštátne orgány vykonávať schvaľovanie. Doteraz bola tendencia používať na schvaľovanie platformy „súťaže krásy“. Kritériá udeľovania povolení sú dôležitým nástrojom, ktorý majú k dispozícii vnútroštátne orgány na zabezpečenie toho, aby poskytované služby spĺňali isté požiadavky, ktoré sú zárukou efektívneho využívania spektra vyhradeného pre mobilnú televíziu. Postup udeľovania povolení by mal zabezpečiť aj včasné začatie prevádzky mobilnej televízie. Isté podmienky by sa dali využiť na minimalizáciu rizika zablokovania, napríklad medzi prevádzkovateľmi platformy, poskytovateľmi obsahu a prevádzkovateľmi mobilnej siete . Medzi požiadavkami na uchádzačov sa preto môže objaviť dohoda medzi rozličnými subjektmi v hodnotovom reťazci s výhradou dodržovania pravidiel hospodárskej súťaže. Pokiaľ ide o špecifické kritériá udeľovania povolení, za zdôraznenie stojí kvalita služby , ktorá zohráva kľúčovú úlohu z hľadiska toho, čo spotrebitelia očakávajú od mobilnej televízie, najmä v súvislosti s pokrytím príjmu vo vnútri budov a kvalitou prenosu. Odporúčanie osvedčeného postupu: Mali by sa uplatniť objektívne, transparentné a nediskriminačné kritériá udeľovania povolení v súlade s právnymi predpismi Spoločenstva. Postupy udeľovania povolení by mali podporiť prístup zameraný na spoluprácu medzi jednotlivými subjektmi s podmienkou dodržania pravidiel hospodárskej súťaže. Súčasťou podmienok na udelenie povolenia by mali byť požiadavky na kvalitu služieb vrátane pokrytia príjmu vo vnútri budov a optimálne využívania spektra. 3.3.2. Iné podmienky udeľovania povolení Vo väčšine členských štátov sa pre mobilnú televíziu vyčlenil alebo vyčlení jediný multiplex – vo Francúzsku prebiehajúca diskusia otvára priestor pre dva multiplexy - na frekvenciách z digitálnej dividendy, napríklad frekvenciách uvoľnených ukončením analógového vysielania. S cieľom zabrániť nadmernej rezervácii spektra regulačné opatrenia môžu obsahovať ustanovenie o maximálnom období nečinnosti. Odporúčanie osvedčeného postupu: Medzi podmienky na udelenie povolenia by sa mala zahrnúť možnosť odňať spektrum pridelené pre mobilnú televíziu, ktoré sa nezačne využívať v rozumnej lehote. 3.4. Špecifické aspekty V tomto ranom štádiu vývoja trhu by bolo vhodné, aby všetky špecifické podmienky spájajúce sa so schvaľovaním boli primerané a vyhýbali sa zaťažovaniu prevádzkovateľov zbytočnými bremenami. 3.4.1. Pravidlá povinnosti „prenosu“ V súlade s európskymi právnymi predpismi[15] povinnosti „prenosu“ možno uložiť len vtedy, ak značný počet koncových užívateľov sietí ich používa ako hlavný prostriedok príjmu rádiového a televízneho vysielania. V súčasnosti je mobilná televízia ešte len v počiatočnej fáze; pravidlá povinnosti „prenosu“ v tomto štádiu nemožno na mobilnú televíziu uplatňovať . V každom prípade kanály, ktoré využívajú povinnosť „prenosu“, sú často „povinné“ kanály, ktoré fakticky zvyšujú komerčnú hodnotu distribučných služieb a je pravdepodobné, že budú zahrnuté v hlavnej ponuke kanálov každej mobilnej televízie. Z tohto hľadiska, a v duchu kooperatívneho prístupu odporúčaného týmto oznámením, by mohlo byť užitočné, ak by si národné regulačné orgány vedeli predstaviť pravidlá „povinnej ponuky“ pre mobilnú televíziu ako rodiacu sa službu, ktorá potrebuje príťažlivý obsah. Odporúčanie osvedčeného postupu: V každom členskom štáte aj na úrovni EÚ by sa mala zorganizovať diskusia o pravidlách „povinnej ponuky“ pre mobilnú televíziu. 3.4.2. Spoločné využívanie sieťovej infraštruktúry Spoločné využívanie sieťovej infraštruktúry je dôležitý prvok na minimalizáciu nákladov na zavedenie a na zvýšenie pokrytia a prenosovej kapacity[16]. Ako sa uvádza v oznámení z roku 2007, členské štáty môžu uvažovať o povolení spoločného využívania sieťovej infraštruktúry [17] a o podpore spoločného umiestnenia, ak je to potrebné na uľahčenie využívania sietí. Spoločné umiestnenie tiež možno nariadiť, ak je to potrebné z hľadiska prípadných obáv súvisiacich so životným prostredím[18]. Odporúčanie osvedčeného postupu: Malo by sa podporiť spoločné využívanie sieťovej infraštruktúry pre služby mobilnej televízie v rozsahu, v akom to umožňujú pravidlá hospodárskej súťaže. 3.4.3. Interoperabilita a roaming Cieľ plnej interoperability medzi sieťami a zariadeniami zostáva dôležitým predpokladom pre umožnenie roamingu v rámci celej EÚ, kde je to vhodné, a mali by sa uprednostňovať interoperabilné riešenia. Vývoj na trhu ukázal, že interoperabilitu možno dosiahnuť, keď zúčastnené strany konajú spolu so spoločným cieľom realizovať technickú normu, ako je napríklad DVB-H. V súčasnosti sa v tejto oblasti na fórach sektora a normalizácie vyvíja úsilie, ktoré sa sústreďuje najmä na vrstvy služieb a aplikácií. Navyše bezdrôtový charakter mobilnej televízie znamená, že spotrebitelia môžu legitímne očakávať zariadenia fungujúce aj za hranicami, ako je to v prípade mobilného telefónneho „roamingu“. Dôležitosť roamingu mobilnej televízie v rámci EÚ sa pravdepodobne zvýši, keď sa využívanie týchto služieb rozšíri po celej Európe. Treba mať na pamäti, že niektoré cezhraničné alebo celoeurópske kanály sú už dnes dostupné a môžu poslúžiť ako dôležitý prostriedok na odskúšanie budúcich celoeurópskych služieb[19]. Spustenie mobilných satelitných televíznych služieb založených na DVB-SH sa v Európe očakáva na budúci rok. Odporúčanie osvedčeného postupu: Aspekty súvisiace s interoperabilitou a roamingom pre mobilnú televíziu by sa mali patrične zvážiť s prihliadnutím na bezdrôtový charakter týchto služieb. 4. ZÁVERY A NÁSLEDNÉ čINNOSTI Osvedčené regulačné postupy očividne treba využívať spoločne, ak majú byť účinné . V tejto súvislosti bude Komisia aj naďalej podporovať výmenu informácií, skúseností a osvedčených postupov medzi štátnymi správami a ostatnými zúčastnenými stranami. Informácie o regulácii mobilnej televízie poskytnuté členskými štátmi sú verejne prístupné na internetových stránkach Komisie[20] a budú sa aj naďalej pravidelne aktualizovať. Výmena informácií a osvedčených postupov bude prebiehať najmä v existujúcich výboroch odborníkov z členských štátov, ako je Komunikačný výbor a jeho podvýbory pre schvaľovanie a vysielanie. Útvary Komisie budú o týchto otázkach pravidelne informovať aj pracovné skupiny Európskeho parlamentu a Rady. [1] KOM(2007) 409, ďalej len „oznámenie z roku 2007“. [2] Existuje niekoľko zariadení, ktoré sú schopné prijímať vysielanie mobilnej televízie, no najbežnejším z nich je mobilný telefón. [3] Rozhodnutie Komisie 2008/286/ES zo 17. marca 2008, ktorým sa mení a dopĺňa rozhodnutie 2007/176/ES, pokiaľ ide o zoznam noriem a/alebo špecifikácií pre elektronické komunikačné siete, služby a súvisiace zariadenia a služby (Ú. v. EÚ L93, 4.4.2008, s. 24). [4] Podľa rámca, ktorý sa uplatňuje na vysielacie spektrum v pásme UHF, nesmú členské štáty udeľovať alebo spravovať „výlučné alebo špeciálne práva na využívanie rádiových frekvencií“ (článok 4 smernice 2002/77/ES), podporia efektívne využívanie spektra (článok 8. ods. 2 písm. d) rámcovej smernice 2002/21/ES) a zabezpečia efektívnu súťaž (článok 8 ods. 1) a to tak, aby nedochádzalo k diskriminácii (článok 8. ods. 3 písm. c)). V súhrne z týchto článkov vyplýva povinnosť prideliť spektrum efektívnym spôsobom. [5] Niektoré členské štáty ako Francúzsko, Taliansko a Rakúsko už prijali rozhodnutie o pridelení spektra UHF na účely mobilnej televízie a väčšina zostávajúcich členských štátov to takisto plánuje urobiť. [6] Smernica Európskeho parlamentu a Rady 2007/65/ES z 11. decembra 2007 (Ú. v. ES L 332, 18.12.2007, s. 27). [7] Komunikačný výbor (COCOM) and jeho podskupiny pre autorizáciu (AUTH) a záležitosti vysielania (CBISS). [8] http://ec.europa.eu/information_society/policy/ecomm/doc/current/broadcasting/mobile_tv/table_mobile_tv_auth_web_july08.pdf [9] Závery Rady – Posilnenie vnútorného trhu so službami mobilnej televízie, 29. november 2007. [10] Spoločná pracovná skupina pre mobilnú televíziu Fóra UMTS a Združenia GSM; Fórum BMCO. [11] Len v Nemecku bola licencia na prevádzkovanie siete udelená nezávisle od licencie na služby viazané na platformu. [12] Smernica Komisie 2002/77/ES zo 16. septembra 2002 o hospodárskej súťaži na trhoch elektronických komunikačných sietí a služieb (Text s významom pre EHP) (Ú. v. ES L 249, 17.9.2002, s. 21 – 26). [13] Pozri aj článok 5 ods. 2 smernice o povolení 2002/20/ES (Ú. v. ES L 108, 24.4.2002, s. 21). [14] Privatfernsehgesetz (PrTV-G) [BGBl. I No 84/2001] v znení BGBl. I č. 52/2007, oddiel 23 odsek (3) pododsek 3. [15] Článok 31 smernice Európskeho parlamentu a Rady 2002/22/ES zo 7. marca 2002, smernica univerzálnej služby (Ú. v. ES L 108, 24.4.2002, s. 51-77). [16] Podobný prístup získal podporu na medzinárodnej úrovni, napríklad na 8. svetovom sympóziu regulačných orgánov 13. marca 2008 v Pattayi v Thajsku. [17] Takéto dohody sa uplatňujú na niektorých trhoch v kontexte infraštruktúry GSM a/alebo UMTS a Komisia ich vyňala na základe pravidiel EÚ, ktoré sa týkajú hospodárskej súťaže. Napríklad rozhodnutie Komisie zo 16. júla 2003 (vec COMP/38.369: T-Mobile Deutschland/O2 Germany: rámcová dohoda o zdieľaní siete), Ú. v. EÚ L 75, 12.3.2004, s. 32 a rozsudok Súdu prvého stupňa z 2. mája 2006 (vec T-328/03). [18] V súlade s článkom 12 smernice Európskeho parlamentu a Rady 2002/21/ES zo 7. marca 2002, rámcovej smernice (Ú. v. ES L 108, 24.4.2002, s. 33-50). [19] Ako príklady možno uviesť Euronews, Arte, 3 Sat, Eurosport, France 24 a BBC World. [20] Pozri poznámku pod čiarou č. 8.